ด้านนายบัณฑิต สะเพียรชัย กรรมการผู้จัดการใหญ่ บริษัท บีซีพีจี จำกัด (มหาชน) เปิดเผยว่า จากการที่ประเทศไทย มีแนวโน้มการใช้พลังงานสะอาดสูงขึ้น เนื่องจากความก้าวหน้าทางเทคโนโลยีและต้นทุนที่ต่ำลง ทำให้ผู้บริโภคมีความสนใจที่จะผลิตพลังงานสะอาดและใช้เองในครัวเรือนมากยิ่งขึ้น ในขณะที่ภาคอุตสาหกรรมได้ตื่นตัวในการใช้พลังงานสะอาดเพื่อลดต้นทุนค่าใช้จ่ายทางธุรกิจและเป็นการใช้พลังงานที่ไม่ก่อให้เกิดมลภาวะต่อสิ่งแวดล้อม ซึ่งการเพิ่มขึ้นของระบบผลิตไฟฟ้าจากพลังงานสะอาดดังกล่าว ต้องมีการบริหารจัดการพลังงานให้มีประสิทธิภาพ รวมถึงนําระบบดิจิทัลมาประยุกต์ใช้ในการจัดการให้ได้รับความสะดวกสบาย และรวดเร็วยิ่งขึ้น สำหรับโครงการนำร่องเมืองอัจฉริยะสีเขียว T77 ซึ่งเป็นความร่วมมือระหว่าง บีซีพีจี กับ บริษัท แสนสิริ จำกัด (มหาชน) ซึ่งจะเริ่มดำเนินการทดลองระบบในวันที่ 22 สิงหาคมนี้ นอกจากนี้ ยังมีโครงการต่างๆ ที่จะร่วมกันพัฒนาในพื้นที่จำหน่ายไฟฟ้าของ กฟน. ด้วยการต่อยอดสู่การพัฒนาด้านระบบโครงข่ายไฟฟ้า ระบบกักเก็บพลังงาน รวมถึงนำ Digital Platform มาช่วยในการบริหารจัดการทางด้านพลังงานอย่างมีประสิทธิภาพ เพื่อให้เกิดการใช้ทรัพยากรอย่างคุ้มค่า เป็นผลดีต่อประเทศในภาพรวมระยะยาวต่อไป